钦定古今图书集成/明伦汇编/交谊典/第072卷 > 《与吕沃州巡按》唐·顺之
## 钦定古今图书集成/明伦汇编/交谊典/第072卷 > 《与吕沃州巡按》唐·顺之

同心之谊，怅然远别，以兄之不能忘情于仆，亦知仆
之不能忘情于兄也。江皋远送，尚有“瞻望弗及”之感，
趋而避之，岂人情哉？顾事体有所不可者。仆自两度
废罢归来，前此巡公如赵、舒、周诸公，皆未尝有一面
之识，虽同年如徐、何、陈诸公，亦未之敢见。岂特狷狭
之性，以此自守，兼亦山泽之分，不敢逾越。且省事省
劳，亦病夫之所便。至于吾兄，则有不然。平日于兄，既
辱道义兄弟之爱，而兄之来也，又以同心之故拳拳
相求，仆亦欲如故事引避，深觉于情有甚不自安者。
然初意止谓一见可矣，继而再见，三见四见焉，日不
足而继之以夜焉。然在兄无私于故人之讥，在仆无
奔走形势之嫌，所恃者平生所自守，能自信而已矣；
好事者不疑其干请，被罪者不猜其毁言，所恃者平
生所自守，能自信而已矣。所谓惟吾与兄可也。夫兄
行部之日，既已破格相与矣，而兄去部之日，独不能
破格相送哉？所谓“事体有所不可”者，何也？正恐见之
者以为仆之与兄绸缪若此也。不知出于故旧必不
容已之情，而概以为山人所以事上官之常礼，则送
故者必不可以不迎新。新故相仍，息肩何日？若夫一
贤一否，则昔人所谓为罪滋大者也。欲稍自息机以
返初服，不得不自兄始之矣。近龙溪相过，与之盘桓
山中，数日别去，已订他年之约。若兄有便还山，则奉
教之日长在今日。且割远别之情，以为山人自便之
图，其亦可也